CELEX: 32020D0753
Language: mt
Date: 2020-03-30 00:00:00
Title: Deċiżjoni tal-Kunsill (UE) 2020/753 tat-30 ta’ Marzu 2020 dwar il-konklużjoni tal-Ftehim ta’ Kummerċ Ħieles bejn l-Unjoni Ewropea u r-Repubblika Soċjalista tal-Vjetnam

12.6.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 186/1
               
            
         DEĊIŻJONI TAL-KUNSILL (UE) 2020/753
         tat-30 ta’ Marzu 2020
         dwar il-konklużjoni tal-Ftehim ta’ Kummerċ Ħieles bejn l-Unjoni Ewropea u r-Repubblika Soċjalista tal-Vjetnam
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 91(1), l-Artikolu 100(2) u l-ewwel subparagrafu tal-Artikolu 207(4), flimkien mal-punt (a)(v) tat-tieni subparagrafu tal-Artikolu 218(6) u l-Artikolu 218(7) tiegħu,
         Wara li kkunsidra l-proposta mill-Kummissjoni Ewropea,
         Wara li kkunsidra l-approvazzjoni tal-Parlament Ewropew (1),
         Billi:
         
                     (1)
                  
                  
                     F’konformità mad-Deċiżjoni tal-Kunsill (UE) 2019/1121 (2), il-Ftehim ta’ Kummerċ Ħieles bejn l-Unjoni Ewropea u r-Repubblika Soċjalista tal-Vjetnam (il-“Ftehim”) ġie ffirmat fit-30 ta’ Ġunju 2019, soġġett għall-konklużjoni tiegħu f’data aktar tard.
                  
               
                     (2)
                  
                  
                     F’konformità mal-Artikolu 218(7) tat-Trattat, huwa xieraq li l-Kummissjoni tiġi awtorizzata biex tapprova f’isem l-Unjoni, wara konsultazzjoni mal-kumitat speċjali maħtur mill-Kunsill skont l-Artikolu 207(3) tat-Trattat, ċerti modifiki għall-Ftehim li għandhom jiġu adottati permezz ta’ proċedura ssimplifikata skont l-Artikolu 9.20 tal-Ftehim jew, fir-rigward tal-lista ta’ entitajiet fit-Taqsimiet A sa C tal-Annessi 9-A u 9-B għall-Ftehim, mill-Kumitat dwar l-Investiment, is-Servizzi, il-Kummerċ Elettroniku u l-Akkwist Pubbliku skont l-Artikolu 9.23 tal-Ftehim.
                  
               
                     (3)
                  
                  
                     F’konformità mal-Artikolu 17.20 tal-Ftehim, xejn f’dan il-Ftehim ma għandu jiġi interpretat fis-sens li jagħti xi drittijiet jew jimponi xi obbligi fuq persuni, minbarra dawk maħluqin bejn il-Partijiet skont id-dritt internazzjonali pubbliku.
                  
               
                     (4)
                  
                  
                     Jenħtieġ li l-Ftehim jiġi approvat f’isem l-Unjoni,
                  
               ADOTTA DIN ID-DEĊIŻJONI:
         
            Artikolu 1
            Il-Ftehim ta’ Kummerċ Ħieles bejn l-Unjoni Ewropea u r-Repubblika Soċjalista tal-Vjetnam (il-“Ftehim”) huwa b’dan approvat f’isem l-Unjoni.
            It-test tal-Ftehim huwa mehmuż ma’ din id-Deċiżjoni.
         
         
            Artikolu 2
            Għall-għanijiet tal-Artikoli 9.20 u 9.23 tal-Ftehim, kwalunkwe modifika jew rettifika tat-Taqsimiet A sa D u F tal-Annessi 9-A u 9-B għall-Ftehim għandha tiġi approvata, f’isem l-Unjoni, mill-Kummissjoni wara konsultazzjoni mal-kumitat speċjali maħtur mill-Kunsill skont l-Artikolu 207(3) tat-Trattat.
         
         
            Artikolu 3
            Il-President tal-Kunsill għandu, f’isem l-Unjoni, jagħti n-notifika prevista fil-paragrafu (2) tal-Artikolu 17.16 tal-Ftehim, sabiex jesprimi l-kunsens tal-Unjoni li tintrabat bil-Ftehim (3).
         
         
            Artikolu 4
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, it-30 ta’ Marzu 2020.
            
               
                  Għall-Kunsill
               
               
                  Il-President
               
               A. METELKO-ZGOMBIĆ
            
         
         
            (1)  Approvazzjoni tat-12 ta’ Frar 2020 (għadha ma ġietx ippubblikata fil-Ġurnal Uffiċjali).
         
            (2)  Id-Deċiżjoni tal-Kunsill (UE) 2019/1121 tal-25 ta’ Ġunju 2019 dwar l-iffirmar, f’isem l-Unjoni Ewropea, tal-Ftehim ta’ Kummerċ Ħieles bejn l-Unjoni Ewropea u r-Repubblika Soċjalista tal-Vjetnam (ĠU L 177, 2.7.2019, p. 1).
         
            (3)  Id-data tad-dħul fis-seħħ tal-Ftehim ser tiġi ppubblikata f’Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.